Per Ørum Jørgensen (KF), 2009-05-29:
Jeg er glad for, at hr. Benny Engelbrecht har fanget budskabet om, at den konservative spidskandidat, hr. Bendt Bendtsen, indædt vil arbejde for at få det her forbudt i EU.
Det kunne være interessant også at få en melding fra Socialdemokraterne om, hvor indædt Socialdemokraterne vil arbejde i EU.
Hr. Bendt Bendtsen har jo lagt en linje, hvor han siger, at nu har vi ad frivillighedens vej i Danmark fået en aftale i stand med dansk detailhandel og danske grossister.
Han står faktisk væsentlig bedre i Europa i forhold til de socialdemokrater, der skal ned og sige, at man laver særregler, og at man faktisk er ligeglad med, hvordan tingene fungerer i EU.
Man er fuldstændig ligeglad med de spilleregler, der er i EU.
Der står hr. Bendt Bendtsen væsentlig bedre end Socialdemokraterne i Europa-Parlamentet efter det her.
Nu må fru Pia Olsen Dyhr have mig undskyldt, at jeg måske bliver lidt lavpraktisk.
For hvad er det, der er væsentligt for danske forbrugere, som jo selvfølgelig ikke vil købe det her produkt, hvis forbrugerne er informeret om, at der eventuelt kan være en skadelig virkning?
Hvad er det, der er væsentligt?
Det er, at de her sutteflasker kommer af hylden så hurtigt som muligt, ved at der er indgået en frivillig aftale med detailhandelen, og der synes jeg faktisk, at detailhandelen og grossisterne, som det her vedrører, fortjener anerkendelse, fordi de er gået med på en frivillig aftale, så det her kommer af hylden så hurtigt som overhovedet muligt, i stedet for at vi skal til at vente på en masse bureaukrati omkring, hvordan vi nu skal få indført det her forbud i Danmark, hvordan vi skal få indført den her særregel i Danmark.
Lavpraktisk set
handler det her om at få de her sutteflasker af hylden.
Det er det, regeringen har banet vejen for.
Og lad så være med at sige, at regeringen ikke gør noget, for regeringen har jo netop taget initiativ til at få EU til at sikre, at der kommer mere dokumentation for at sætte skub i den proces, der eventuelt så kan føre hen til et EU-forbud.
Det er måske lidt lavpraktisk, men det handler om at få de her sutteflasker af hylden.
Jamen jeg tror, jeg igen bliver nødt til at oplyse hr. Benny Engelbrecht om, at netop regeringen har sikret, at Kommissionen kommer på omdrejningshøjde med, hvad der er den nyeste viden på det her felt, på dansk initiativ.
I starten af 2010 ligger der en ny viden i EU, så EU også kan træffe en fornuftig beslutning på et oplyst grundlag.
Det synes jeg da er værd at anerkende.
Det kan være, at Socialdemokraterne så ikke vil anerkende, at den danske regering har taget initiativ til at sikre, at der kommer skred i processen nede i EU på det her felt, og at Socialdemokraterne slet ikke vil anerkende, at vi også i Danmark følger spillereglerne på det felt, og at vi har løst det ved, at der kommer en frivillig aftale med de mennesker, der sælger det her produkt, så det kommer af hylderne.
Det må være det, det først og fremmest handler om.
Det her er symbolpolitik fra Socialdemokratiet, fra SF, fra Dansk Folkeparti og fra Det Radikale Venstres side.
Det må jeg sige.
Jeg kan måske forstå, at Dansk Folkeparti bruger det her som symbolpolitik, men jeg forstår ikke de andre partier.